Det er ikke mange social- og sundhedsarbejdere på ældreområdet, der vælger at indgå en senioraftale som alternativ til efterløn eller pension. Derfor griber Aalborg Kommune nu til lommerne med blandt andet en kontant bonus, fleksible arbejdstider og en halvering af lønnedgangen ved nedgang i arbejdstid. - Vi har en idé om, at vores tidligere seniorordninger ikke har været attraktive nok, siger Kristoffer Hjort Storm (DF), rådmand for Senior og Omsorg i Aalborg Kommune. Kontant bonus for at blive Fremover kan social- og sundhedsmedarbejdere over 60 år i Aalborg Kommune få en kontant bonus, hvis de bliver mindst et år længere på arbejdsmarkedet end deres individuelle efterlønsalder. - Vi har fokuseret på at udvikle nye tilbud, som indeholder en økonomisk gevinst for medarbejderen, siger Kristoffer Hjort Storm (DF). Bonussen starter ved 10.000 kroner for et år og stiger med 5.000 kroner per år til maksimalt 30.000 kroner. Den nye aftale om seniorordninger giver desuden den enkelte arbejdsplads mulighed for at indgå lokale aftaler om en mere fleksibel arbejdstid, uden at medarbejderen mister sine løntillæg. Derudover giver ordningen mulighed for at gå op til 20 procent ned i arbejdstid, mens lønnedgangen kun er en halv procent for hver en procent, medarbejderen går ned i tid.

Referat:
En kontant bonus skal få social- og sundhedsmedarbejdere på ældreområdet til at blive længere på arbejdsmarkedet.